Løypetraseer og rekorder for Mossekarusellen (etter sesongen 2017)

Jeg viser til tidligere orientering den 17. oktober som var basert på det materialet med notater og utklipp som jeg selv satt på. Som dere vet var mitt materiale relativt spinkelt i forhold til hele karusellens historie. I ettertid har det vært viktig å kunne få oppspore resultater fra tiden 1977 – 1990.

Jeg har nå fått overtatt det arkivet som Vidar Riser Nilsen hadde hjemme. Hans egne notater,  og det han i sin tid overtok fra Olaf Anthonsen. Jeg har også hatt en lengere samtale med Vidar når det gjelder de første årene av karusellen. Han har kommet med svært nyttig informasjon. Det samme kan sies om Yngve Hustoft som har bidratt med kommentarer og historikk som har vært svært verdifull.

Årsaken til at jeg startet med dette arbeidet kjenner dere til. Avisartikler om flere nye rekorder i år som jo var relativt langt fra sannheten. I tillegg ble jeg gjort oppmerksom på at arkivmaterialet var mangelfullt og kanskje spredt på flere hender. På hjemmesiden fremgår resultatene  elektronisk fra 2011 – 2017. Da ble jobben å få rekonstruert tidsrommet 1977 – 2010. Den jobben ligger nok langt i ytterkant av det en valgt revisor har som mandat, men jeg har latt det stå til. Det har vært interessant å gå gjennom alle resultater på kryss og tvers for å nå det endelige målet,  som jo har vært å kvalitetssikre gjeldende rekorder. For egen del kan jeg legge til at det har vært med litt vemod å se at mange klassevinnere, med sterke resultater på åttitallet,  nå etter hvert har tatt med seg joggeskoene til en annen klode. Det er slik livets gang fungerer. Når det er sagt, har jeg fått en klar bekreftelse på at det gjennomsnittlig ble løpt vesentlig fortere på åtti- og nittitallet enn det løpes i dag.

Det er noen huller i det arkivmaterialet jeg nå har i hende. For årene 1977, 1978 og 1979 har jeg ikke kommet over hverken  utklipp eller resultater. Det samme gjelder for perioden 2005 – 2010. De første årene har vel kun akademisk interesse, men i intervallet fra 2005 – 2010 kan det teoretisk ha vært oppnådd tider som kunne forsvare  en plass på min FEM på topp liste. Derfor kan jeg ikke med 100% sikkerhet si at den er korrekt. Selve løyperekordene kan jeg derimot nå garantere sikkerheten av.

Informasjonen fra Yngve og samtalen med Vidar bekreftet min antakelse om at løypetraseene ble endret flere ganger de førster årene – langt flere enn jeg trodde. Her følger en historisk gjennomgang av de fire forskjellige løpene:

Albyløpet
Løypetraseen( 3 km) har vært den samme siden oppstarten bortsett fra at det etter noen år ble løpt en liten sving utenom hagen langs steingjerdet,  som ble en forlengelse på noen meter. I de siste årene har målstreken bevisst eller ubevisst blitt flyttet noen meter lengere øst på parkeringsplassen. Det betyr at alle tider er sammenlignbare fra oppstarten i 1977. Damene løp fram til ca 2005 bare den første runden på ca 2 km – ikke den siste  sløyfen ned til og opp fra stranda. Akkurat hvilket år damene begynte å konkurrere i de lengste traseene i karusellen er jeg fortsatt litt usikker på.

Ekholtløpet
Her har det vært løpt flere ulike traseer de første årene som gjør at tider ikke kan sammelignes. Første året som dagens løype ble gjennomført var 1992. Distansen er 7,1 km og det er tidene fra 1992 og framover som gjelder. Her løp damene opprinnelig 3,9 km som tilsvarer det trimklassen løper i dag.

Kambomila
Her har vi løpet som  har gjennomgått den største forvandlingen. Opprinnelig var start og innkomst ved Kambo skole og distansen ca 9,5 km. Boligbygging på Kambo medførte en omlegging allerede etter ca 200 meter og fram til undergangen ved E6. Etter noen år ble den delen av løypa som går fra Vestjordet til Østjordet sløyfet (stort sett bare gjørmehøl). Nå ble traseen noe lenger for løperne fulgte stien til fram til og rundt Ødemørkstua  og inn på Vinterveien. For å opprettholde den samme distansen på 9,5 km ble veien opp til Stubbløkka sløyfet og det ble løpt rett opp til venstre etter undergangen ved E6 mot Ungerholt og videre mot Ødemørk.

Fra og med 2002 måtte vi flytte fra Kambo på grunn av videreutbygging av E6. Start og innkomst har etter den tiden vært på Noreødegården. Vi beveger oss nå hele tiden på østsiden av E6, men ingen har funnet det opportunt å endre navnet Kambomila. Det er vel for godt innarbeidet. Den nye traseen var noe lengere enn den tidligere – ca 10,2 km med oppstart akkurat ovenfor utskytsrampen til bueskytterne og innkomst på gårdstunet. De siste to årene har starten vært trukket tilbake til skiklubbens pumpehus. Det betyr at distansen nå er ca 10,5 km.

Årefjorden rundt
De første fem årene ble løpet gjennomført i traseen til Elverhøyløpet, men med start fra Øreåsen skole. Først fra 1982 gikk løpet fra Ekholt skole og sydover mot Årefjorden. Flere ulike traseer ble løpt før man endte opp med dagens løype på 13,2 km. Jeg har registrert tidligere distanser som var noe kortere både 11,6 km og 12,3 km. En liten endring er gjort siden 1992. Rett etter undergangen ved Dyhre gartneri gikk traseen skrått gjennom et treholt og ut på veien mot Strandbakken. Her er det nå gjengrodd og det løpes nå helt fram til Tennisbanen. Det ble da en forlengelse på ca 100 meter.

Mossekarusellen i framtiden
Jeg har gjort meg noen tanker om løpene i framtiden. Albyløpet tror jeg vi får beholde som det er i dag, men en skal aldri være for sikker. Kambomila,  slik traseen er i dag, bør vi vel også kunne få beholde uforandret. Jeg må innrømme at jeg for 10 år siden ikke kunne forestille meg at de første 500 meter skulle gå på asfalt. Det går noen rykter om at Vestby idrettslag ønsker en endring ved Ødemørk.
Det er uforståelig – vi løper jo på merkede skogsstier og kun én gang i året. Her må vi stritte imot!

Jeg er mest bekymret for Ekholtløpet og Årefjorden rundt – særlig Ekholtløpet. Tunnelgraving og flytting av store jordmasser på Carlberg med dertil provisoriske anleggsveier kommer nok til å skape problemer selv om veien ned til gården neppe kan bli stengt. Vi får ta problemene når de kommer.

Så over til min 5 på topp liste:

Alby
1. Ulrik Lolland      8,35              2016
2. Weldu Negash    8,52              2012
3. Tommy Olsen     8,55              1987
4. Gunnar Lahelle   9,04              1989
5. Lars H. Lund       9,08              1981

1. Sigrun Gjølberg  10,36            2017
2.  Julie Haabeth      10,53           2013 
3.  Mari Gjølberg     10,56           2017
4.  Vibeke Tegneby 11,08            2014
5.  Kristine Platace  11,12            2017





Ekholt
1. Oddmund Roaldkvam  22,16    1994
2. Niels Nickelsen             23,17   1997
3. Ulrik Lolland                 23,23   2017
4. Staffan Pehrsson            23,37   1996
5. Bjørn E. Hirsch           23,53     1997

1. Sigrun Gjølberg           28,08     2017
2. Kristine Platace            28,16     2013
3. Vibeke Tegneby           28,32     2013
4. Selma Øde                    28,55     2017
5. Bente Petterson             29,58     2017


Kambo
1. Ulrik Lolland                34,52    2017
2. Ole H. Røhr                  36,00    2014
3. Teklu Gebrhiwet           36,55    2012
4. Pål Kullerud                  37,23    2013
5. Sondre Fylling               37,34    2014

1. Selma Øde                     44,09    2017
2. Kristine Platace              45,05   2017
3. Cathrine Holme              45,10   2011
4. Mari Gjølberg                 45,37   2015
5. Bente Petterson               45,50   2017

Årefjorden
1. Weldu Negash                43,26    2012
2. Kai Øby                          44,08    1995
3. Bjørn E. Hirsch               44,20    1995
4. Niels Nickelsen               44,30    1994
5. Ulrik Lolland                   44,56   2017

1. Jorunn Rekkedal              46,54    2000
2. Sigrun Gjølberg                52,05   2017
3. Mari Gjølberg                   53,02   2017
4. Selma Øde                        55,55   2017
5. Lise Marie Pettersen         57,29   2013


Noen kommentarer
Som dere vil  se er tidene i dameklassen av relativt ny dato. Jeg tror at de først deltok på de lengste distansene etter 2005. Det er ett unntak. I  2000 dukket Jorunn Rekkedal opp på Ekholt ungdomsskole. Hun skulle delta på Årefjorden rundt, og for henne var det ikke aktuelt å løpe en kortere sløyfe på 8,5 km som damene løp den gangen. Den rekorden kommer nok til å stå en stund!

Jeg tar med noe tider i tillegg, som nå kun har akademisk interesse,  fordi traseene ikke løpes lenger:



Kambo tidliger trasé
1. Bjørn E. Hirsch      33,04       1990
2. Staffan Pehrsson    33,19       1996
3. Tommy Olsen        34,11       1994
3. Gunnar Lahelle      34,11       1994
5. Tom Gretland         34,32       1987

Alby damer
1. May Brith Engen       06,39    1998

Ekholt damer
1. May Brith Engen       14,31    1999

Årefjorden damer
Nina Gressløs                 31,25    1993 

Kambo damer
Her har det historisk vært løpt flere forskjellige traseer. Jeg kan ikke gi noen oversikt med betryggende sikkerhet.

